Ciutadans engega la maquinària preelectoral
El Circ Ciutat dijous, 03 de maig de 2018
Tot i que encara falta un any per a les municipals, Ciutadans ja ha engegat la maquinària. A falta de l'habitual conferència anual de l'alcalde Ballesteros en que repassa l'estat de la ciutat davant de l'anomenada societat civil, el principal grup de l'oposició ha agafat el relleu i ha dibuixat la Tarragona que els agradaria si governen a partir del juny de l'any que ve en un acte obert a la ciutadania.
Rubén Viñuales, portaveu de Ciutadans, durant la seva intervenció al Teatre Tarragona. Foto: circdetarragona.com
En un Teatre Tarragona amb més de 500 persones, el portaveu de Ciutadans a l'Ajuntament i amb tota probabilitat candidat a l'alcaldia als comicis de 2019, Rubén Viñuales, ha anat desgranant quins seran els principals eixos del seu programa. "Em comprometo, m'ho sentiran dir moltes vegades". Així ha començat Viñuales la seva intervenció, en què ha deixat molt clar que al seu partit no els agrada en absolut la manera de fer de l'actual equip de govern, i sobretot de Ballesteros, de qui ha ironitzat que "la seva gran fita haurà estat deixar la ciutat al màxim de la seva capacitat de deute legal". Un 110,8 per cent.
Després d'una introducció de l'ex diputat Jordi Cañas, qui ha lloat la grandesa i la història de la ciutat, i s'ha desfet en elogis de Viñuales, aquest no ha amagat algunes de les promeses que té previst fer durant la campanya: "Nosaltres no els apujarem mai els impostos. Va contra la nostra naturalesa".
Per començar, ha remarcat la necessitat de modernitzar l'administració, un dels principals punts febles de l'Ajuntament: "Vivim en l'era de la tecnologia, menys en l'administració", tot recordant que "la política municipal és fer la vida més fàcil", i posant com a exemple que a Tarragona es triga 180 dies a obrir un negoci; un temps que en d'altres ciutats pròximes com Vila-seca, Salou o Reus és infinitament inferior. A més, ha anunciat que bonificaran amb 2.000 euros l'obertura de nous negocis a la ciutat.
"Tenim uns dolentíssims directors de màrqueting". D'aquesta manera ha carregat contra l'estil que té actualment l'Ajuntament de vendre la ciutat. Durant la seva exposició del model de ciutat que volen, Viñuales ha parlat de nombrosos aspectes que han estat notícia en els darrers mesos, com la cura del patrimoni, l'oferta cultural, el model comercial, la necessitat de rebaixar la pressió fiscal, la mobilitat, el llegat post Jocs Mediterranis, el preu dels pàrquings, la necessitat de connectar els barris i la descentralització real i efectiva de les festes, entre d'altres. També l'objectiu de rejovenir la plantilla de la Guàrdia Urbana, lamentant que ara mateix l'edat mitjana dels agents és de 52 anys. En la majoria dels casos, Ciutadans ho faria tot de manera diferent. En alguns casos, molt pocs, però, sí ha aplaudit la tasca dels actuals mandataris. En qualsevol cas, del tot insuficient.
Tot i que no ho ha mencionat, en el powerpoint que l'ha anat acompanyant, Ciutadans proposa convertir el recinte del pàrquing Jaume I en la gran biblioteca de la ciutat. Sobre els compromisos adquirits, Viñuales ha promès que reduïran el preu dels pàrquings municipals, deixant la tarifa diària en 4 euros, com ara tenen a Reus, i inferior als 5,5 euros que costen actualment.
Reactivar el turisme, l'oci nocturn i tenir més cura del patrimoni. També reduir les gerències a les empreses municipals, implementar de manera real els pressupostos participatius, així com recuperar a figura del regidor de barri. O apostar per la bici elèctrica, entre molts d'altres anuncis. I tot meitat castellà, i meitat català, com ja acostuma a fer Ciutadans. La maquinària, en aquest cas, preelectoral, ja està engegada.